SKRIFTLIG FORESPØRGSEL E-2618/02

af Michl Ebner (PPE-DE)og Giacomo Santini (PPE-DE) til Kommissionen

(18. september 2002)

Om: Direktiver om bjergområder

FN har erklæret 2002 for Bjergenes År. Overalt finder der forskellige kulturelle og informative foranstaltninger sted, hvor bjergenes betydning fremhæves, ikke blot som en økonomisk ressource, men også som levested for et meget stort antal dyr og planter. Der er dog ikke til bjergområderne afsat den støtte og de finansielle muligheder, som der vil være behov for med henblik på at imødegå fænomener som affolkning og miljøødelæggelse.

Ville det i betragtning af bjergenes betydning ikke være hensigtsmæssigt at indføre bestemmelser, så det blev muligt at beskytte bjergene både med økonomisk støtte og ved hjælp af bestemmelser, for at denne meget vigtige del af naturen kan bevares?

Anser Kommissionen det derfor ikke for påkrævet, at der udarbejdes et direktiv om bjerge og bjergområder?

Svar afgivet på Kommissionens vegne af Michel Barnier

(31. oktober 2002)

Der tages allerede nu via flere EU-politikker, især regionalpolitikken og den fælles landbrugspolitik, højde for bjergområdernes særlige behov.

Hvad regionalpolitikken angår, er 95 % af bjergområdernes areal således i indeværende programmeringsperiode berettiget til støtte fra EU under mål 1. Støtten omfatter særlige foranstaltninger, der skal udnytte bjergområdernes potentiale, mindske ulemperne, specielt affolkningen, og sikre en bæredygtig udvikling.

Endvidere er EU-initiativer som Interreg III og Leader+ særligt velegnede til bjergområderne. Således indgår der et alpint rum i del B i Interreg III tværnationalt samarbejde. Dette program for det alpine rum dækker hele Alpeområdet og de øvrige områder, der er omfattet af Alpe-konventionen, dvs. Tyskland, Frankrig, Italien, Schweiz (med landets egne føderale bevillinger), Østrig, Slovenien og Liechtenstein.

Leader+ giver desuden mulighed for, at der i bjergområdernes landdistrikter gennemføres innovative udviklingsstrategier på de lokale aktørers initiativ. Som det var tilfældet med Leader I og Leader II, er der også forbindelse med Leader+ mange lokale aktionsgrupper i bjergområderne.

Når det gælder politikken til udvikling af landdistrikterne, råder EU over en bred vifte af foranstaltninger, som er af særlig betydning for bjergområderne.

Det drejer sig om udbetaling af godtgørelse til landbrugere i bjergområder, hvor jorden kun kan udnyttes i begrænset omfang, og hvor produktionsomkostningerne er særligt høje, om programmer for miljøvenligt landbrug, skovbrugsforanstaltninger og en række tiltag til udvikling og tilpasning af landdistrikterne.

Hvad fremtiden angår, blev det i den anden rapport om den økonomiske og sociale samhørighed, som blev vedtaget den 30. januar 2001(1), foreslået, at områder med permanente geografiske og/eller naturbetingede ulemper som bjergområderne skal være blandt de områder, der kan støttes via regionalpolitikken efter 2006. Kommissionen vil i slutningen af 2003 fremlægge konkrete forslag hertil i den tredje samhørighedsrapport.

I den forbindelse har Kommissionen igangsat en undersøgelse for at få en objektiv beskrivelse af situationen i bjergområderne.

(1) KOM(2001) 24 endelig udg.